**SREDSTVIMA JAVNOG INFORMIRANJA**

-SVIMA-

Poreč, 27.6.2023.

**Poreč ostvario milijunto noćenje dva dana ranije u odnosu na prošlu godinu**

Poreč je sa danom 26.6.2023. ostvario **milijun turističkih noćenja**, dva dana ranije u odnosu na 2022. godinu.

Za razdoblje od 1.1. do 26.6.2023. godine na području Turističke zajednice grada Poreču ostvareno je **1.014.727 noćenja** odnosno **4% više** u odnosu na 2022. godinu. U istom razdoblju ostvareno je **234.225 dolazaka** što predstavlja **povećanje od 5%** u odnosu na prethodnu godinu.

Tradicionalno najbrojniji su gosti iz **Njemačke** koji su ostvarili 29% ukupno ostvarenih noćenja sa povećanjem od 4% u odnosu na prošlu godinu, slijede gosti iz **Austrije** sa udjelom od 22% i povećanjem od 10% u noćenjima. Na visoko treće mjesto pozicionirali su se gosti iz **Hrvatske** sa udjelom u ukupnim noćenjima od 9% i povećanjem od 7%. Na četvrtom mjestu nalaze se gosti iz **Slovenije** sa udjelom od 9% i smanjenjem noćenja od 4% u odnosu na prethodnu godinu. Gosti iz **Italije** ostvarili su 6% noćenja sa povećanjem od čak 18% u odnosu na isto razdoblje prošle godine.

Prema vrsti smještaja od početka godine do 26.6. najviše je noćenja ostvareno u **hotelskom smještaju** sa povećanjem od 6% u odnosu na 2022. godinu, slijede **objekti u domaćinstvu** u kojima je ostvareno 3% manje noćenja u odnosu na prošlu godinu. U **kampovima** ostvareno je 2% manje noćenja, dok **nekomercijalni smještaj** odnosno kuće i stanovi za odmor bilježe rast u noćenjima od 19%.

Po organizaciji dolaska, u razmatranom razdoblju 59% gostiju došlo je putem **turističkih agencija**, dok je 41% došlo u destinaciju **individualno**. Agencijski gosti, ove godine bilježe rast od 9% u noćenjima, dok individualni gosti bilježe pad od 2%.

Trenutno u našoj destinaciji boravi više od 20.000 gostiju. Značajna turistička noćenja ostvarila su se izvan glavne turističke sezone, a sve zahvaljujući brojnim sportskim događanjima, pripremama profesionalnih sportaša te organizacijom velikih i kvalitetnih događanja. Sudeći prema dosadašnjem broju ostvarenih noćenja Poreč ide ususret odličnoj turističkoj sezoni.

**Porečko ljeto**

U sklopu Porečkog ljeta, u **utorak 27.6.2023.** na Trgu slobode s početkom u 19,30 gostuje big band gimnazijskog orkestra **Arnold Janssen** iz njemačkog grada Neuenkirchen, pod vodstvom Petera Reckenfelderbäumera. Ovih 50-tak mladih i talentiranih glazbenika pod pokroviteljstvom UNICEF-a krenulo je na veliku turneju Njemačkom, Austrijom i Hrvatskom, a 27.6. rezerviran je za porečku publiku. Koncert je besplatan, a donacije u korist UNICEF-a su uvijek dobrodošle.

**Četvrtak, 29.6.2023.** rezerviran je za već tradicionalnu **Smotru istarskih autohtonih proizvoda** na Trgu slobode. Na sajmu sudjeluje 20-ak poljoprivrednih proizvođača iz Poreča i Istre sa širokom paletom proizvoda: med i pčelinji proizvodi, maslinovo ulje, voćne i povrtne prerađevine, proizvodi od žitarica, vino i proizvodi od grožđa, mliječni proizvodi, te prirodna kozmetika. Svaki proizvođač nudi svoje proizvode na degustaciju posjetiteljima. Smotra počinje u 9 sati i ostaje otvorena do 21 sat.

Bogati program Porečkog ljeta provjerite na [www.myporec.com](http://www.myporec.com) ili na Facebook stranici: <https://www.facebook.com/PorecIstria>

*Molimo Vas da priopćenje objavite u Vašem mediju.*

TURISTIČKA ZAJEDNICA GRADA POREČA